作者：贺铸
词牌/韵律：风流子

paragraphs: 何处最难忘。
方豪健，放乐五云乡。
彩笔赋诗，禁池芳草，香鞯调马，辇路垂杨。
绮筵上，扇偎歌黛浅，汗浥舞罗香。
兰烛伴归，绣轮同载，闭花别馆，隔水深坊。
零落少年场。
琴心漫流怨，带眼偷长。
无奈占床燕月，侵鬓吴霜。
念北里音尘，鱼封永断，便桥烟雨，鹤表相望。
好在后庭桃李，应记刘郎。